Renosters onthoring om stropers vry te spring | Netwerk24
Deur Arisa Janse van Rensburg 21 Julie 2020 19:56
Vir Suid-Afrikaners mag die staat van inperking dalk soos 'n straf voel, maar dit was tot onlangs toe vir die renosters in Limpopo se private wildparke 'n welkome blaaskans van die stropers af.
Die stropery het egter weer in die afgelope tien dae begin, sê Harriet Nimmo, ontwikkelings-en-kommunikasiebestuurder van Rhino Revolution, 'n organisasie sonder winsbejag wat help om renosterstropery te bekamp.
'n Renoster van die Thorny Bush Lodge in Limpopo se horing word met 'n kettingsaag afgesny. Foto: Wild Shots Outreach
Omdat die stropers nou weer doenig raak, het dié organisasie gehelp om nege renosters van die Thorny Bush Lodge Vrydag te onthoring, en Nimmo sê talle ander wildplase het hulp gevra om hul renosterbevolking te bewaar.
"Toe die staat van inperking ingestel is, het die private parke in die groter Krugerwildtuin-gebied hul inkomste uit toerisme verloor.
Aanvanklik was daar ook geen stropery nie, maar namate die regulasies verslap is en mense meer kon rondbeweeg, het die pogings om die diere te stroop in die laaste tien dae weer opgevlam.
Omdat die lodges ook tans geen inkomste uit toerisme verdien nie, samel Rhino Revolution namens hulle geld in om die renosters te onthoring," sê Nimmo.
Jacky Spiby, Rhino Revolution se veeartsverpleegster, ondersoek 'n renoster wat met 'n verdowingspyl geskiet is. Foto: Wild Shots Outreach
Die verwydering van renosters se horings is tans die beste verweer teen stropers.
"Dit is net baie duur en Vrydag se prosedure het ons sowat R100 000 uit die sak gejaag," sê Nimmo.
'n Renoster moet elke twee jaar onthoring word.
Die diere word eers verdoof, dan word hulle geblinddoek en kry oorpluisies voordat die horing met 'n kettingsaag afgesny word. Die hele proses duur sowat 16 minute.
Die renoster se horing voordat dit met 'n kettingsaag verwyder is. Foto: Wild Shots Outreach
Anna Mussi, Rhino Revolution se bestuurder, by een van die renosters wat onthoring is. Foto: Wild Shots Outreach
Dr Peter Rogers, Provet se natuurlewe-veearts, maak seker dat die area waar die horing was, glad is. Foto: Wild Shots Outreach
Elke horing word gemerk en na 'n veilige plek in Johannesburg geneem.
Die organisasie het ook 'n veilige hawe vir renosterwesies, wie se ma's deur stropers van kant gemaak is. Hulle bedryf ook 'n uitreikprogram aan kinders om hulle oor renosters op te voed.
Die organisasie is van skenkings afhanklik en enigeen wat wil bydra, kan sy webtuiste by www.rhinorevolution.org besoek.